Svend Auken (S), 1999-12-10:
Jeg vil gerne sige tak til partierne bag elreformaftalen og også til de ordførere, som hr. Kalnæs, der i dag har bakket lovforslaget op.
Lovforslaget er en følge af den markedsåbningsaftale, vi lavede i foråret.
Et led i den aftale var som bekendt at sikre ordentlige startvilkår for de danske kraftværker.
Det blev en lidt tungere opgave, som hr. Kalnæs var inde på det,
end vi egentlig havde forestillet os, for som følge af meget store nedbørsmængder i Norden faldt prisen.
Det er ikke kun markedet, det er også regn og sne, der har gjort udslaget.
Og pludselig var priserne nede på så lavt et niveau, at vi måtte imødese en meget vanskelig start for kraftværkerne. Og det, man så har gjort i et glimrende samarbejde med kraftværkerne og med al den ekspertise, der findes dér, og i en fin dialog med erhvervsrepræsentanter og med de politiske partiers kyndige ordførere, er at finde en helstøbt løsning.
Og der er såmænd ikke noget trylleri i den løsning her.
Det, det drejer sig om, når vi ser på de penge, der er tilført, er dels, at ejerne af kraftværkerne får mulighed for et kapitaltilskud, og dels at en række såkaldt strandede omkostninger kan indregnes i prisen.
Og det er den kombination, der giver kraftværkerne en god start.
Og heldigvis kan det ske på en måde, som ikke forrykker de forudsætninger, der lå til grund for selve elreformaftalen.
Fru Aase D. Madsen var imidlertid inde på en rigtig betragtning, som jeg gerne lige vil tage frem, for det er også noget, jeg har sagt i den offentlige debat.
Vi skal lave rationaliseringer i distributionsselskaberne, og det er ikke nødvendigvis først og fremmest i bunden af disse distributionsselskaber, at denne rationalisering skal gennemføres.
Vi skal have - ligesom man nu gennemfører det på kraftværksiden - en strukturrationalisering og en effektivisering af arbejdsgangene, og vi ved fra en række studier, at der er et stort potentiale her.
Men jeg er enig med fru Aase D. Madsen i, at vi skal undgå det, der kunne betragtes som panikfyringer.
Ikke mindst det, vi har oplevet oven på orkanen i Danmark, gør det nødvendigt, at man gør disse nødvendige ting, som vi har aftalt, med omtanke, menneskelighed og fornuft. Og det tror jeg også man har forstået i selskaberne, og det er også vigtigt for os og for alle forligspartierne, tror jeg, at det her bliver gjort med omtanke og menneskelighed og fornuft; også sådan, at vi sikrer, at vi har det fornødne beredskab til senere situationer.
Må jeg i øvrigt nævne - som jeg sagde det i Energipolitisk Udvalg forleden dag - at der da ikke er nogen tvivl om, at det er rigtigt, som eksempelvis NESA har peget på det, at det bliver, hvis man skal undgå
disse mange meget ubekvemme situationer for titusindvis af familier, nødvendigt måske at fremskynde investeringerne i kabellægningen i distributionsnettet.
Og det håber jeg også at vi kan finde udveje for.
Vi har systemet til at gøre det, men det er klart, at det jo altid er noget, der koster penge, og det skal så afvejes i forhold til andre hensyn.
Men jeg synes, der er noget rigtigt i tanken, og jeg har med glæde set, at alle de, der har udtalt sig om det i den forbindelse, har udtalt sig positivt om det.
Jeg er enig med hr. Søren Kolstrup i, at når man laver en markedsåbning og vil fastholde en række mål, herunder at kraftværkerne skal have gode startvilkår, når man går over til et nyt reguleringssystem, herunder at man har nogle miljømæssige mål, så kræver det en regulering.
Det kræver en regulering.
Det kræver nogle spilleregler.
Det kræver nogle rammer, man skal fungere inden for.
Og det er det, forligspartierne har prøvet at, om jeg så må sige, fastsætte så godt som muligt.
Og jeg synes egentlig, det er et ret godt resultat, der er kommet ud af det.
Jeg synes egentlig, det er en imponerende indsats.
Vi, der er folkevalgte, vil jo gerne tage vores del af æren for det gode resultat, men jeg er nødt til at sige, at det jo først og fremmest skal tilskrives de mennesker, der har arbejdet i uger, måneder, dag og nat for at give os det gode beslutningsgrundlag, vi har her i dag.
Må jeg sige tak til Folketinget.
Jeg bekræfter naturligvis, at vi i hvert fald har tilstræbt, at lovgivningen er i fuldstændig overensstemmelse med de aftaler, vi har indgået.